钦定古今图书集成/理学汇编/文学典/第061卷 > 徐锴
## 钦定古今图书集成/理学汇编/文学典/第061卷 > 徐锴

按马令《南唐书》本传：“锴字楚金，与兄铉同有大名于
江左。锴第进士，累迁屯田郎中、知制诰，集贤殿学士。
铉、锴兄弟俱参近侍，而其文相轧，议者方晋之二陆
云。锴著《质论》十馀篇，后主札批其首。后主文集复命
锴为序。君臣上下，互为贲饰，儒者荣之。锴以开宝八
年卒于金陵围城中，卒之逾月，南唐亡按陆游《南唐书》本传：“徐锴，字楚金，会稽人。父延休，字
德文，风度淹雅，故唐乾符中进士。昭宗狩石门，无学
士草诏。延休来调官，适在旁近逆旅，左右言其工文
辞，即召见，命视草。昭宗善之。及还长安，不得用。梁蒋
元晖辟为其佐。延休弃去，依锺傅于洪州。吴取江西，
得延休，仕至光禄卿、江都少尹，卒。二子铉、锴，遂家”广
陵。锴四岁而孤，母方教铉就学，未暇及锴。锴自能知
书，稍长，文词与铉齐名。昇元中，议者以文人浮薄，多
用经义法律取士，锴耻之，杜门不求仕进。铉与常梦
锡同直门下省，出《锴文》示之，梦锡赏爱不已，荐于烈
祖，未及用而烈祖殂。元宗嗣位，起家秘书郎，齐王景
达奏授记室。时殷崇义为学士，草军书，用事谬误，锴
窃议之。崇义方得君诬奏锴泄禁省语，贬乌江尉。岁
馀召还，授右拾遗、集贤殿直学士。论冯延鲁有罪无
才，人望至浅，不当为巡抚使，重忤权要，以秘书郎分
司东都。然元宗爱其才，复召为虞部员外郎。后主立，
迁屯田郎中、知制诰、集贤殿学士。改官名，拜右内史
舍人，赐金紫，宿直光政殿，兼兵、吏部选事，与兄铉俱
在近侍，号“二徐。”初，锴久次，当迁中书舍人，游简言当
国，每抑之。锴乃诣简言，简言从容曰：“以君才地，何止
一中书舍人，然伯仲并居清要，亦物忌太盛，不若少
违之。”锴颇怏怏。简言徐出妓佐酒，所歌词皆锴所为。
锴大喜，乃起谢曰：“丞相所言，乃锴意也。”归以告铉，铉
叹息曰：“汝痴绝，乃为数阕歌换中书舍人乎？”锴比四
知贡举，号得人。后主裒所制文，命为之序，士以为荣。
锴酷嗜读书，隆寒烈暑，未尝少辍。后主常得周载齐
职仪江东，初无此书，人无知者。以访锴，一一条对，无
所遗忘。其博记如此。既久处集贤，朱黄不去手，非暮
不出。少精小学，故所仇书尤审谛。

按王铚《默记》：徐常侍铉自江南归朝，历右散骑常侍，
贬靖难军行军司马，而卒于邠州。铉无子，其弟锴有
后，居金陵摄山前，开茶肆，号徐十郎。有铉、锴诰敕，备
存甚多。仆尝至摄山，求所谓十郎家观之，其间有自
江南入朝初授官诰云“归明人，伪银青光禄大夫，守
太子率更令”云云，知内史乃江南宰相也，银青存其
阶官也。